הארגון הימי הבין-לאומי

הארגון הימי הבין-לאומי (באנגלית: The International Maritime Organization, IMO) הנקרא לעיתים גם ארגון הימאות הבין-לאומי, הוא סוכנות בינלאומית של האומות המאוחדות שתפקידיה העיקריים הם קביעת תקנות וכללים בינלאומיים לבטיחות השיט, להגנה על הסביבה הימית, להכשרה ולהסמכה של ימאים בצי המסחרי ולאבטחת הספנות המסחרית מפני פעולות טרור ופירטיות. הוא נוסד בשנת 1948, אך החל לפעול באופן משמעותי רק בשנת 1958. מטה הארגון נמצא בלונדון, בריטניה. הארגון מעודד שיתוף פעולה בין ממשלות ובין תעשיית הספנות כדי לשפר את רמת הבטיחות בים ולמנוע זיהום ימי. הארגון מנוהל על ידי אספת חברים, ניהולו הכספי מופקד בידי מועצה הנבחרת מבין חברי האספה. עבודת הארגון מתבצעת באמצעות ועדות הנתמכות בתת-ועדות מקצועיות. לארגוני או"ם אחרים הזכות לשבת באסיפות ה-IMO במעמד של משקיפים. לארגון מזכיר כללי הנבחר על ידי האספה וחטיבות שונות הכוללות: בטיחות ימית, הגנת הסביבה הימית וחטיבה לכנסים. ישראל הצטרפה לארגון ה-IMO בשנת 1952. היסטוריה הרעיון להקים ארגון בין-לאומי לספנות מסחרית נולד לאחר טביעת האוניה טיטניק. בתקני הבטיחות של ימינו, תכנונה של הטיטניק הפך את הספינה לפגיעה ביותר. מחיצות הבטיחות המחלקות את הספינה ומונעות את הצפתה בבת-אחת, לא נבנו לכל גובה גוף הספינה. זאת כיוון שעל פי חישובי מהנדסי האוניה לא היה זה אפשרי שהספינה תיטה על צידה די כדי שהמים ישטפו מעל מחיצה אחת לחלל שלצידה. כאשר טיטניק פגעה בקרחון, התברר כי חישובי מהנדסי האוניה היו שגויים. לאחר שהחלו נוסעיה לנטוש את האוניה, התברר גם כי אין די סירות הצלה לכל הנוסעים על האוניה. אנשים רבים נספו עקב טעויות תכנוניות אלה. עד לאותה עת כל אומה קבעה את כללי הבטיחות שלה בים ואת כללי תכנון האוניות ומתקני הבטיחות החייבים להיות עליהן. בתגובה לאסון הטיטניק נוסד "ארגון הייעוץ הבין-ממשלתי לימאות" (Inter-Governmental Maritime Consultative Organization - IMCO). בשנת 1914 התקבלה "האמנה הבין-לאומית לבטיחות החיים בים" (International Convention for the Safety of Life at Sea - SOLAS) ובה שורה של הנחיות בתחום בניית אוניות ואמצעי הבטיחות החייבים להיות עליהן. מאז תוקנה אמנת SOLAS מספר פעמים והותאמה להתפתחויות בתחום הטכנולוגיה הימית. ארגון IMCO הפך לארגון IMO בחסות האומות המאוחדות. IMO מתקין תקנות הנאכפות על ידי ארגוני תקינה ימית בעולם אשר בודקים אוניות כדי להבטיח שהן עומדות בתקנות הבין-לאומיות. כלים משפטיים ארגון IMO הוא המקור לכ-60 כלים משפטיים המנחים את התפתחות התקנות של המדינות החברות בארגון במטרה לשפר את הבטיחות בים, לסייע במסחר בין מדינות הים ולהגן על הסביבה הימית. הבולטת שבכלים משפטיים אלה היא "האמנה הבין-לאומית לבטיחות חיי אדם בים". ראו גם מספר IMO קישורים חיצוניים אתר האינטרנט הרשמי של הארגון הימי הבין-לאומי (באנגלית) אתר הבית של IMO (באנגלית) על הארגון הימי הבין-לאומי באתר משרד החוץ הארגון הימי הבין-לאומי, באתר אנציקלופדיה בריטניקה (באנגלית) הארגון הימי הבין-לאומי, ברשת החברתית פייסבוק הארגון הימי הבין-לאומי, ברשת החברתית X (טוויטר) הארגון הימי הבין-לאומי, ברשת החברתית אינסטגרם הארגון הימי הבין-לאומי, ברשת החברתית LinkedIn הארגון הימי הבין-לאומי, סרטונים בערוץ היוטיוב הארגון הימי הבין-לאומי, באתר פליקר